Video: Só lyk Akademia se Centurion-kampusFlip Buys, voorsitter van die Solidariteit Beweging, was een van die Solidariteit Beweging se hoofde wat vir ŉ dag weer sy studenteskoene aangetrek en ŉ toer van die nuwe Centurion-kampus afgelê het. (Foto: Lize-Mari Verster) Die Afrikaanse hoëronderwysinstelling Akademia het Vrydag (26 Februarie) sy splinternuwe kampusaanbod aanlyn bekendgestel. Studente sal heeltyds op dié veilige en vriendelike kampus in Centurion studeer, terwyl hulle aan ŉ verrykende studentelewe deelneem. “Akademia is gereed om dié behoefte aan te raak, en ons glo dat die geskiedkundige gebeurtenis hoop skep vir voornemende studente wat ŉ gehaltekwalifikasie in Afrikaans wil voltooi,” meen Paul Vogel, operasionele hoof van Akademia. Dr. Dirk Hermann, bestuurshoof van Solidariteit, was een van die Solidariteit Beweging se hoofde wat vir ŉ dag weer sy studenteskoene aangetrek en ŉ toer van die nuwe Centurion-kampus afgelê het. Dr. Dirk Hermann, bestuurshoof van Solidariteit, het nie net sy studenteskoene aangetrek nie, hy het sommer met die intrapslag klasgedraf. (Foto: Lize-Mari Verster) Hermann sê dat eerstejaarstudente wat vanjaar by Akademie instap werklik baanbrekers gaan wees. “Hulle gaan nuwe tradisies vestig wat studente nog jare lank gaan help vorm. Dit is ŉ besondere groep eerstejaars. Ek meen, hoeveel mense kan sê dat hulle die eerste groep studente op ŉ splinternuwe kampus was?” Akademia se kampus is regtig iets om op trots te wees, sê Hermann. Hy beskou die “regte biblioteek met regte boeke” as een van die hoogtepunte van Akademia se nuwe kampus. “ŉ Regte biblioteek is tog nodig, al is dit net ŉ plek waar ŉ mens kan gaan sit en leer. Dit wys ook dat dit ŉ regte universiteit is,” sê hy. Natuurlik het studente ook toegang tot die universiteit se stelsel met hordes e-boeke en ander elektroniese materiaal. Susan Lombaard, uitvoerende hoof van Maroela Media, was ook vir ŉ dag pure student toe sy haar klasdrafskoene afgestof en saamgetoer het. (Foto: Christa Steyn Bezuidenhout/Maroela Media) Susan Lombaard, uitvoerende hoof van Maroela Media, was ook vir ŉ dag pure student toe sy haar klasdrafskoene afgestof en saamgetoer het. “Die gevoel wat ek van die nuwe Akademia-kampus kry, is dat dit baie modern en vars is, maar terselfdertyd het dit die gevoel van ŉ universiteit met gesag,” vertel sy. “Daar is ŉ waardigheid wat by my die indruk wek dat studente regtig met kenne hoog gelig sal kan sê dat hulle deel is van hierdie nuwe Afrikaanse universiteit.” Lombaard sê dit is veral die inhoud van die kursus in joernalistiek wat haar beïndruk: “Ek kan sien dat daar moeite gedoen is om dekade oue joernalistieke beginsels in te werk in die opleiding, maar terselfdertyd ŉ vars, nuwe aanslag te volg wat verseker dat studente in ŉ splinternuwe digitalemedia-omgewing met al sy uitdagings bekwaam gaan wees om hulle werk te kan doen. Die graad is gegrond op stewige joernalistieke beginsels.” Die kampus is sentraal in Centurion geleë, binne loopafstand vanaf die Gautrein-stasie en ŉ inkopiesentrum. Dit is ingerig met hoëspoedinternet, ŉ biblioteek, kafeteria, studenteverblyf, sewe lesinglokale, sekuriteit en ŉ lieflike ouditorium. ŉ Propvol studentekalender word beplan om te verseker dat hierdie studente aan ŉ opwindende studentelewe kan deelneem. Studente sal aan aktiwiteite soos ŉ eerstejaarskamp, gholfkompetisies, debatvoering, aksiesport, pretstappe, dramaklasse, ŉ erfenisvereniging en ŉ damestee kan deelneem ­– om maar net ŉ paar te noem. Jeani van Heerden, ŉ boorling van Witbank in Mpumalanga, wat ingeskryf het vir die BSc-graad in wiskundige wetenskappe. (Foto: Christa Steyn Bezuidenhout/Maroela Media) Soos wat die tyd aanstap, maak studente hulself stadigaan tuis op die kampus. Een van hulle is Jeani van Heerden, ŉ boorling van Witbank in Mpumalanga, wat ingeskryf het vir die BSc-graad in wiskundige wetenskappe. Benewens dié graad word nog vyf kwalifikasies tans op die Centurion-kampus aangebied: BA (kommunikasie en joernalistiek), BCom (ekonomie en regte), BCom (finansiële en bestuursrekeningkunde), BCom (ondernemingsbestuur) en BSocSci (politiek, filosofie en ekonomie). Van Heerden is besonder opgewonde oor die nuwe hoofstuk en sien met groot ywer daarna uit. “Dit is vir my opwindend om hier te wees. Ek kan nie wag om my tasse uit te pak en die kamer in te rig soos wat ek dit wil hê nie.” Sy vertel dat dit te danke aan haar stiefma se betrokkenheid by Helpende Hand is dat sy van Akademia gehoor het. Van Heerden het deur die katalogus geblaai toe die graad in wiskunde haar aandag getrek het. “Ek het onmiddellik geweet dat ek op die een of ander manier by dié universiteit moet inskakel. Dit voel asof ek een van die eerstes was wat ŉ aansoek ingestuur het,” vertel Van Heerden. “Ek het dus maande gelede al vasgestel dat dit goedgekeur is en toe die kampusverblyf se aansoeke geopen het, het ek ook dadelik my aansoekdokumente ingestuur.” Akademia is ingerig met ‘n biblioteek waar studente kan sit en leer. (Foto: Christa Steyn Bezuidenhout/Maroela Media) Van Heerden is ŉ trotse ambassadeur vir Akademia wat opgewonde is oor die geleentheid om saam met haar medestudente geskiedenis te maak wanneer hulle binnekort die eerste groep gaan wees wat op die kampus studeer. Personeel is reeds in die proses om Akademia se kampusaanbod uit te brei om aan die behoefte vir selfs meer kwalifikasies te voldoen. ŉ Deeglike ontwikkelingsproses word gevolg wat akkreditasie deur die departement van hoër onderwys en opvoeding se Raad op Hoër Onderwys insluit. Akademia is sedert 2012 bekend vir sy suksesvolle nauurse onderrigleermodel wat verskeie studierigtings in Afrikaans deur die gebruik van gevorderde tegnologie aanbied. Dié onderrigleermodel, met byna 2 000 studente, groei ook teen ŉ snelle pas en word elke jaar met nuwe kwalifikasies aangevul. Dié instelling het in Junie 2020 die nuus bekendgemaak en het sedertdien met die kampusinrigting gewoeker. Akademia maak gereed om op 15 Maart ongeveer 250 eerstejaarstudente vir hulle oriëntering te verwelkom. Aansoeke om op hierdie spoggerige kampus te studeer is nog oop tot 2 Maart om 12:00. Vir meer inligting oor Akademia besoek die webwerf op www.akademia.ac.za of stuur ŉ e-pos na [email protected] of ŉ WhatsApp na 0861 222 888. Vyf hoofde van die Solidariteit Beweging het hulle klasdrafskoene afgestof en ŉ toer van die nuwe Centurion-kampus afgelê. Kyk hier na die video, wat deur Forum Films vervaardig is, oor hoe hulle studentwees op dié kampus ervaar het: